Kompliet titwessa iżjed l-investigazzjoni fl-Enemalta dwar l-iskandlu tas-serq tad-dawl permezz tal-ismart meters. Fi stqarrija l-Enemalta qalet ssospendi ħaddiem ieħor wara li fil-jiem li għaddew l-Enemalta u l-Pulizija komplew għaddejjin bl-istħarriġ tagħhom dwar il-każ ta’ serq ta’ elettriku. Dan kien id-disa’ ħaddiem tal-Enemalta li ġie investigat b’rabta’ ma’ dan l-iskandlu wara li matul il-jum ta’ Tnejn u t-Tlieta tal-ġimgħa l-oħra ġew sospiżi tmien impjegati tal-Enemalta wara li kienu qed ikunu investigat mill-pulizija. Dwar il-każ ukoll diġà tressqu tliet impjegati tal-Enemalta l-Qorti b’wiehed minnhom jammetti u jintbgħat sentejn ħabs u t-tnejn l-oħra ma jammettux l-akkużi u baqgħu miżmuma taħt arrest Fi stqarrija ministerjali l-ġimgħa l-oħra, il-Ministru Mizzi ma eskludiex li setgħu jiġu sospiżi aktar ħaddiema hekk kif qed tkompli l-investigazzjoni li bdiet f’Mejju li għadda. Huwa indika li bit-tghabbis li sar fl-ismart meters dawn kienu jimmarka 20 fil-mija biss tal-units li kienu jiġu kkunsmati. Il-Ministru qal li l-klijenti li kellhom il-meters imbaghbsa qed jikkoperaw izda insista li dawn iridu ihallsu lill-Enemalta l-ammonti dovuti għas-serq tal-elettriku. Il-Ministru Mizzi qal li huwa stmat li l-Enemalta titlef €30 miljun fis-sena mis-serq tal-elettriku Huwa qal li se jittiehdu iżjed miżuri biex dan l-abbuż jiġi attakkat. Il-Kamra tal-Kummerċ turi s-sodisfazzjon tagħha Intant il-kamra tal-kummerċ fi stqarrija wriet sodisfazzjon għall-azzjoni deċiżiva tal-Gvern li jikxef dan l-abbuż fis-serq tal-elettriku. Qalet li s-serq rapportat ta’ €30 miljun fis-sena fl-elettriku kien qed jikkontribwixxi biex n-negozji f’Malta jħallsu t-tielet l-ogħla rata tal-elettriku fost il-pajjiżi kollha tal-Unjoni Ewropea. Il-Kamra ħeġġet lill-Gvern biex idaħħal kontrolli u governanza biex jonqsu l-abbużi u biex tikber l-effiċjenza fl-Enemalta.